7મી મેની એ રાત્રે રૉકી યાદવે કરેલ ગુનાની સાથે જ યાદવ પરિવારના સામ્રાજ્યના વિનાશની શરૂઆત થઇ હતી. એમએલસી મનોરમા દેવી અને તેમના પરિવારનો રૂઆબ, સન્માન, બાહુબળ બધું તેમના પતિ બિંદેશ્વરી યાદવ ઉર્ફે બિંદી સાથે જેલમાં બંધ થઇ ગયા, તેમના પુત્ર રૉકી યાદવને પણ પોલીસે ઝડપી પાડ્યો હતો અને મનોરમા દેવીને જદયુમાંથી 7 વર્ષ માટે બરતરફ કરવામાં આવ્યા હતા. ધરપકડના ડરથી મનોરમા દેવી પણ છુપાઇને રહેવા લાગી હતી. આખરે મનોરમા દેવીએ પણ કોર્ટ આગળ શરણાગતિ સ્વીકારવાનો વારો આવ્યો હતો, કારણ કે ગયા પ્રશાસન દ્વારા તેમના નિવાસ સ્થાનેથી મોંઘા વિદેશી દારૂની 8 બોટલો જપ્ત કરવામાં આવી હતી. આ મામલે કડક કાર્યવાહી કરતાં મનોરમા દેવીના ઘરની હરાજીની પ્રક્રિયા હાથ ધરવામાં આવી હતી.